
LUONNOS EUROOPAN PARLAMENTIN LAINSÄÄDÄNTÖPÄÄTÖSLAUSELMAKSI
esityksestä neuvoston päätökseksi Euroopan unionin ja Cookinsaarten hallituksen välisen kestävää kalastusta koskevan kumppanuussopimuksen täytäntöönpanopöytäkirjan (2025–2032) tekemisestä unionin puolesta
(13158/2025 – C10‑0346/2025 – 2025/0287(NLE))
(Hyväksyntä)
Euroopan parlamentti, joka
–	ottaa huomioon esityksen neuvoston päätökseksi (13158/2025),
–	ottaa huomioon luonnoksen Euroopan unionin ja Cookinsaarten hallituksen välisen kestävää kalastusta koskevan kumppanuussopimuksen täytäntöönpanopöytäkirjaksi (2025–2032) (13165/2025),
–	ottaa huomioon neuvoston Euroopan unionin toiminnasta tehdyn sopimuksen 43 artiklan 2 kohdan sekä 218 artiklan 6 kohdan toisen alakohdan a alakohdan v alakohdan ja 218 artiklan 7 kohdan mukaisesti esittämän hyväksyntää koskevan pyynnön (C10‑0346/2025),
–	ottaa huomioon budjettivaliokunnan talousarvionäkökohtia koskevan arvion,
–	ottaa huomioon työjärjestyksen 107 artiklan 1 ja 4 kohdan sekä 117 artiklan 7 kohdan,
–	ottaa huomioon kehitysvaliokunnan lausunnon,
–	ottaa huomioon kalatalousvaliokunnan suosituksen (A10‑0000/2025),
1.	antaa hyväksyntänsä sopimuksen tekemiselle;
2.	kehottaa puhemiestä välittämään parlamentin kannan neuvostolle ja komissiolle sekä jäsenvaltioiden ja Cookinsaarten hallituksille ja parlamenteille.

Tämä uusi pöytäkirja on neuvoteltu 10. toukokuuta 2017 voimaan tulleen unionin ja Cookinsaarten välisen kestävää kalastusta koskevan kumppanuussopimuksen täytäntöönpanemiseksi. Pöytäkirja on voimassa seitsemän vuotta, ja sen tarkoituksena on saattaa ajan tasalle unionin ja Cookinsaarten yhteistyön puitteet ottaen huomioon yhteisen kalastuspolitiikan (YKP) ja Cookinsaarten painopisteet. Tällä täytäntöönpanopöytäkirjalla vahvistetaan myös unionin strategista kumppanuutta Cookinsaarten kanssa ja edistetään kestävää kalastuspolitiikkaa ja kalavarojen vastuullista hyödyntämistä Cookinsaarten vesillä.

Esittelijä korostaa pöytäkirjan merkitystä kestävän kalastuksenhoidon edistämisessä, minkä vuoksi on tärkeää, että täytäntöönpanossa hyödynnetään parhaita käytettävissä olevia tieteellisiä lausuntoja ja huolehditaan siitä, että tieteellisellä yhteistyöllä on oma tärkeä sijansa jatkuvassa kumppanuudessa Cookinsaarten kanssa.

Esittelijä pitää tärkeänä myös sitä, että EU:n ja Cookinsaarten väliset kalastussuhteet pannaan täytäntöön johdonmukaisesti yhdessä muiden EU:n ja Cookinsaarten välisten yhteistyöalojen kanssa. On olennaista keskittyä varmistamaan synergiaedut Cookinsaarten kanssa solmitun kumppanuuden kaikilla osa-alueilla, joihin sisältyy muita strategisia kysymyksiä, kuten ympäristön kestävyys, ilmastokestävyys ja laajempi taloudellinen yhteistyö.

Pöytäkirjassa annetaan kalastusmahdollisuudet neljälle kurenuottaa käyttävälle tonnikala-alukselle 40 kalastuspäiväksi vuodessa Cookinsaarten kalastusalueella. Pöytäkirja ja sen myötä avautuvat mahdollisuudet harjoittaa kalastusta Cookinsaarten kalastusalueella ovat tärkeitä alueella toimiville EU:n aluksille. Edelliseen pöytäkirjaan verrattuna kalastuspäiviä on vähemmän, millä on pyritty ottamaan paremmin huomioon viimeisimmän pöytäkirjan mukainen käyttöaste. Pöytäkirjassa määrätään Cookinsaarten vuotuiseksi taloudelliseksi korvaukseksi 460 000 euroa, josta kalavaroihin pääsystä suoritettava vuotuinen määrä on 165 000 euroa. Jäljelle jäävät 295 000 euroa osoitetaan puolestaan Cookinsaarten alakohtaisen kalastuspolitiikan kehittämiseen.

Esittelijä ehdottaa, että parlamentti antaa hyväksyntänsä uudelle pöytäkirjalle, sillä se on tärkeä sekä alueella toimivien EU:n kalastusalusten että unionin ja Cookinsaarten strategisen kumppanuuden vahvistamisen kannalta. Alueen geopoliittisen tilanteen vuoksi unionin on syytä pitää yllä vahvoja kumppanuuksia alueen kumppanimaiden kanssa sekä syventää yhteistyötä ja vahvistaa valtamerten hallinnointia Länsi- ja Keski-Tyynellämerellä erityisesti alueellisissa kalastuksenhoitojärjestöissä, kuten WCPFC:ssä, tehtävän työn avulla.

Esittelijä nimeää erityiseksi huolenaiheeksi Kiinan toiminnan ja sen laajemman vaikutusvallan alueella ja katsoo, että unionin on tärkeää ylläpitää huolella kumppanuuksiaan alueella ja selvittää mahdollisuuksia solmia uusia kumppanuuksia, joiden avulla se voi vahvistaa vaikutusvaltaansa ja lujittaa sääntöihin perustuvaa valtamerten hallinnointirakennetta.

Esittelijä korostaa, että uuden pöytäkirjan mukaisella alakohtaisella tuella tuetaan Cookinsaarten kalastuspolitiikan täytäntöönpanoa sekä sen kansallisen sektorin ja kalastusalan kehittämistä edistämällä kalastukseen liittyvän taloudellisen toiminnan kasvua, mukaan lukien siihen liittyvä infrastruktuuri, ja huolehtimalla säällisten työolojen ja -ehtojen toteutumisesta. Tuella edistetään myös kalastusta koskevaa Cookinsaarten kokonaissuunnitelmaa sekä laittoman kalastuksen seurantaa ja torjuntaa ja vaalitaan Cookinsaarten pienimuotoista kalastusta.

Lisäksi esittelijä tähdentää, että komission ja neuvoston olisi tärkeää kunnioittaa Euroopan parlamentin oikeuksia ja erioikeuksia pannessaan sopimusta tai pöytäkirjaa täytäntöön ja mahdollisesti uusiessaan sitä. Tältä osin on tärkeää, että parlamentille tiedotetaan kattavasti ja viipymättä kaikista pöytäkirjaan ja sopimukseen liittyvien menettelyjen vaiheista.

<FootprintIntro>Esittelijä ilmoittaa yksinomaisella vastuullaan, ettei hän ole sisällyttänyt mietintöönsä mitään tietoja pakollisesta avoimuusrekisteristä tehdyn toimielinten välisen sopimuksen[footnoteRef:1] soveltamisalaan kuuluvilta edunvalvojilta tai kolmansien maiden viranomaisten edustajilta, mukaan lukien niiden diplomaattiset edustustot ja suurlähetystöt, jotka olisi mainittava tässä liitteessä työjärjestyksen liitteessä I olevan 8 artiklan mukaisesti.</FootprintIntro> [1:  Euroopan parlamentin, Euroopan unionin neuvoston ja Euroopan komission toimielinten välinen sopimus, tehty 20. toukokuuta 2021, pakollisesta avoimuusrekisteristä (EUVL L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

